Dubovcová, Jana, poslankyňa NR SR (2011-09-06):
Vážené pani poslankyne, páni poslanci, v prvom čítaní k vládnemu návrhu zákona predkladám stanovisku Ústavnoprávneho výboru Národnej rady, ktoré ma uznesením zo dňa 24. augusta 2011, ktorý ma určil za spravodajkyňu k vládnemu návrhu zákona, ktorým sa mení a dopĺňa zákon č. 185/2002 Z. z. o Súdnej rade Slovenskej republiky a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, ktorý máte ako tlač 453. Podľa § 73 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov podávam v prvom čítaní spravodajskú informáciu. Návrh zákona predkladá Ministerstvo spravodlivosti Slovenskej republiky na základe Plánu legislatívnych úloh vlády Slovenskej republiky na rok 2011, vychádza z Programového vyhlásenia vlády Slovenskej republiky. Považujem za dôležité uviesť niekoľko skutočností. Aktuálne sú v procese predložené návrhy troch právnych predpisov navzájom súvisiacich, zaoberajúcich sa totožnou problematikou, i keď s iným riešením. Popri návrhu zmeny ústavy (tlač 452) je to prerokúvaný návrh zákona o Súdnej rade Slovenskej republiky (tlač 453) a návrh zákona o sudcoch a prísediacich (tlač 454). V poradí, ako som ich vymenovala, sú prerokúvané a v takomto slede sa bude o nich aj hlasovať. Pokiaľ bude schválený do druhého čítania návrh ústavného zákona, bude sa hlasovať aj o návrhu zákona o Súdnej rade Slovenskej republiky. V opačnom prípade tento legislatívny proces nebude pokračovať. Aktuálny bude legislatívny proces ohľadne sudcov a prísediacich (tlač 454). V tomto prípade konštatujem, že návrh prerokúvaného zákona spĺňa po formálno-právnej stránke náležitosti uvedené v § 67 a 68 zákona o rokovacom poriadku, ako aj náležitosti určené v legislatívnych pravidlách. Zo znenia vládneho návrhu zákona je zrejmý účel navrhovanej právnej úpravy. Vychádzajúc z charakteristiky prebiehajúceho legislatívneho procesu, uvádzam, že návrh zákona je v súlade s medzinárodnými zmluvami, ktorými je Slovenská republika viazaná, zákonmi a s právom Európskych spoločenstiev a Európskej únie. Tento návrh nezakladá vplyv na rozpočet verejnej správy, nebude mať sociálne vplyvy, vplyv na podnikateľské prostredie ani vplyvy na životné prostredie a informatizáciu spoločnosti. Pripojená doložka zlučiteľnosti návrhu právneho predpisu s právom Európskej únie spĺňa náležitosti určené v čl. 3 legislatívnych pravidiel tvorby zákonov. Vyplýva z nej, že problematika návrhu právneho predpisu nie je upravená v práve Európskej únie ani obsiahnutá v judikatúre Súdneho dvora Európskej únie. Osobitná časť dôvodovej správy obsahuje odôvodnenie ustanovení navrhovaného zákona. Vychádzajúc z oprávnení, ktoré pre mňa ako spravodajkyňu vyplývajú, odporúčam, aby sa Národná rada Slovenskej republiky uzniesla podľa § 73 ods. 3 písm. c) rokovacieho poriadku na tom, že po rozprave odporučí uvedený vládny návrh zákona prerokovať v druhom čítaní. V súlade s rozhodnutím predsedu Národnej rady Slovenskej republiky zo 17. augusta 2011 č. 456 navrhujem, aby vládny návrh zákona prerokovali: Ústavnoprávny výbor Národnej rady Slovenskej republiky, Výbor Národnej rady Slovenskej republiky pre sociálne veci a Výbor Národnej rady Slovenskej republiky pre ľudské práva a národnostné menšiny. Za gestorský výbor navrhujem Ústavnoprávny výbor Národnej rady Slovenskej republiky. Odporúčam, aby výbory predmetný vládny návrh zákona prerokovali v druhom čítaní do 30 dní a gestorský výbor do 32 dní od prerokovania návrhu zákona v Národnej rade Slovenskej republiky v prvom čítaní. Pán predseda, prosím, otvorte rozpravu. Zároveň ja sa hlásim do rozpravy.